I. 7. Epodos A római néphez
Hová, hová rohantok? és kardot miért
 	Fogtok megént ti vakmerők?
Tehát kevés vért, mind vizen mind szárazon,
 	Ekkédig öntött e haza?
Nem hogy seregei büszke Kárthágó irígy
 	Várait aláznák s döntenék;
Sem hogy kötötten a Britannus, láncokat
 	Húzván, nagy úton jőne le;
Hanem hogy a Parthusok ohajtások szerént,
 	Rómát törölné Róma el.
Farkas, s oroszlánynak szokása más vadat,
 	Nem maga faját fogyasztani,
Vak düh, vagy ennél hathatósb erő ragad,
 	Vagy bűn? felellyetek nekem.
Hallgatnak, elsárgult pofákkal állanak;
 	Elméjük elréműlt, buta.
Úgy van. Keserves végezés, s öntött rokon
 	Vér hajt veszélyre tikteket.
Miulta Rémus vére méltatlan kifolyt,
 	Rómán az Ég haragja van.
Versek
Ódák